Cindy Nell, meer as net ’n beauty queen
JY LEES NOU Cindy Nell, meer as net ’n beauty queen
Sakevrou, TV-aanbieder, motiveringspreker – maar nou vir die eerste keer voel Cindy Nell sy hoef haarself nie meer te bewys nie. En die kroon op haar geluk is haar trouman . . .
Dit kan ’n oppervlakkige bedryf wees, die glanslewe in Suid-Afrika, sê Cindy Nell. Hoe meer famous jy raak, hoe minder kan jy jouself wees. Jy’s heeltyd op jou hoede. Jy vertrou naderhand niemand meer nie en weet nie wat jy vir wie kan sê nie. Jy raak ’n kluisenaar en begin dele van jouself wegsteek. As ’n man dan op jou pad kom wat sy tyd vat om jou te leer ken, onaangeraak deur die hello darlings en die vals soene op elke wang by belangrike partytjies, sê jy ja as hy jou nooi vir koffie. Vir Cindy (27), TV-aanbieder, sakevrou en gewese Mej. SA, is daardie man haar verloofde, die sakeman Clive Roberts, met wie sy in Maart op sy plaas in die Natalse Middellande trou. Die verloofring aan haar vinger weerkaats die son waar ons middagete by die restaurant Tashas by Athol Square in Sandton eet. Dis een van haar gunstelingplekke, want die mense hier is nie “celebrity-mal” nie en hulle staar haar nie aan nie.
“Clive het albei sy voete stewig op die aarde. Ek hou van die kalmte wat hy uitstraal. Dis dalk omdat hy 10 jaar ouer as ek is. Die vermaaklikheidsbedryf oorweldig hom nie. Dis so verfrissend. Ons praat nie oor tipiese celebrity-dinge nie - eerder oor die politiek, ekonomie, aardverwarming, boeke wat pryse gewen het. Ons lê saam en lees by die vuur en drink wyn. Om by hom te wees is soos om van ’n deel van my lewe te ontsnap. Hy laat my voel ek is soveel meer as net ’n bekende gesig,” vertel sy.
Haar grootwordjare was merendeels gelukkig. Sy het aan niks ’n tekort gehad nie, maar daar was nie geld vir luukses nie. Haar ma, Marietjie, was vir die grootste deel van haar lewe ’n klerewinkelbestuurder en haar pa, Chris, ’n logistieke bestuurder by verskillende vervoermaatskappye. Hy is gereeld verplaas en hulle het baie rondgetrek. Cindy kan nie onthou in hoeveel skole sy was nie, sy dink dit was tien - in sommige so kort soos ’n maand.
Sy doen al hierdie dinge sodat sy eendag net ’n sakevrou kan wees en uit die kollig kan verdwyn, sê sy. “Oor ’n paar jaar moet mense vra wat het van Cindy Nell geword.” * Besoek Cindy se webblad by www.cindynell.co.za.